**Referat af bestyrelsesmøde i Grundejerforeningen Kirkemosen Brønshøj den 15. november 2017**

Deltagere: Christina Larsen, Knud Christensen, Hans Holm Christoffersen, Torben Steen Larsen, Thomas Thiberg, Jens Peder Halkjær Kristensen og Michael Rannje (referent).

**Dagsorden:**

1. Henvendelse fra kommunen om afhentning af skrald på Stubbevangen
2. Skal vejene have ny asfalt
3. Trafikken på Skolevangen
4. Eventuelt

Der var ingen bemærkninger eller tilføjelser til dagsordenen.

**Pkt. 1:** Henvendelse fra kommunen om afhentning af skrald på Stubbevangen

Christina havde modtaget en henvendelse fra kommunen, fordi der var problemer med at afhente skrald på Stubbevangen (i sløjfen ved det grønne område). Skraldebilen kan ikke komme forbi de parkerede biler og det var forgæves forsøgt på frivillig basis at formå beboerne til at køre deres containere ud til Hareskovvejen. Kommunen ville derfor gerne i dialog med grundejerforeningen om et projekt for en plads til placering af containere på et sted, hvor skraldebilerne kan komme frem.

Der var enighed om at kontakte kommunen og meddele, at vi er positive i relation til en dialog omkring løsning af problemet. Der var endvidere enighed om at lade kommunen ”fronte” sagen over for beboerne, da kommunen har ekspertisen i sådanne sager. Kommunen havde udset sig en plads ved buskene.

Thomas og Michael tager sig af opgaven, som muligt vil indebære økonomisk tilskud til etablering af en opbevaringsplads på det grønne anlæg for containere til brug for husholdnings- og haveaffald mv.

**Pkt. 2:** Skal vejene have ny asfalt

Det var tidligere drøftet og bekræftet ved den årlige gennemgang af veje og fortove, at alle veje trænger til en nyt slidlag. Flere steder er der revner og korrosion.

Der var enighed om at budgettere 750.000 kr. i 2018 til dette formål. Vi har ikke vejkasser, og derfor er et tyndt slidlag bedst. Herved er overfladen mere fleksibel ved frost og varme. Der er i vejfonden pt. 1,6 mio.kr. til formålet

Knud ser på kloakdæksler på Risvangen/Højlandsvangen, da der ifølge Thomas er problemer med at få vandet til at løbe ned i kloakkerne. Et dæksel er også defekt. Endvidere er der ifølge Torben et problem med kloakken over for Højlandsvangen 67.

På hjørnet af Højlandvangen og Mellemvangen ved det lille anlæg er der en meget forvitret brostensbelagt trappe. Den bør repareres inden nogen falder og kommer til skade. Det er foreningens ansvar at vedlige holde den. Knud sikrer, at den bliver repareret.

**Pkt. 3:** Trafikken på Skolevangen

Jens nævnte, at vejen fortsat er plaget af megen og tung trafik. Michael undersøger som et sidste skud i bøssen, om der kan etableres et forbud mod indkørsel for tung trafik.

**Pkt. 4:** Eventuelt

Der var enighed om at foreningens gamle arkiv, som er i syndig uorden og derfor ubrugeligt, overlades til lokalhistorisk museum i Ryttergården til gennemsyn for eventuelle lokalhistoriske momenter. Michael og Thomas tager sig af dette. Torben oplyste, at de referaterne af møder fra de seneste år er i foreningens mailserver.

16. november 2017/Michael Rannje